A4-0172/99

Ψήφισμα σχετικά με την ανακοίνωση της Επιτροπής με τίτλο»προώθηση του επιχειρηματικού πνεύματος στην Ευρώπη: προτεραιότητες για το μέλλον» (COM(98)0222 - C4-0557/98)

Το Ευρωπαϊκό Κοινοβούλιο,

- έχοντας υπόψη την ανακοίνωση της Επιτροπής (COM(98)0222 - C4-0557/98),

- έχοντας υπόψη την ανακοίνωση της Επιτροπής προς το Συμβούλιο, το Ευρωπαϊκό Κοινοβούλιο, την Οικονομική και Κοινωνική Επιτροπή καθώς και την Επιτροπή των Περιφερειών σχετικά με την «προώθηση του επιχειρηματικού πνεύματος και της ανταγωνιστικότητας» (απάντηση της Επιτροπής στην έκθεση και τις συστάσεις BEST) (COM(98)0550),

- έχοντας υπόψη την έκθεση της Task Force για την απλούστευση του επιχειρηματικού περιβάλλοντος (BEST (Business Environment Simplification Task force), Μέρος Ι και ΙΙ),

- έχοντας υπόψη την κατευθυντήρια επιστολή (αριθ. 9-1998) και την πραγματοποιηθείσα έρευνα σχετικά με το επιχειρηματικό πνεύμα που δημοσίευσε προσφάτως ο Οργανισμός Οικονομικής Συνεργασίας και Ανάπτυξης (ΟΟΣΑ),

- έχοντας υπόψη την έκθεση του European Round Table of Industrialists (ERT): «Job creation and competitiveness through innovation», (δημιουργία θέσεων απασχόλησης και ανταγωνιστικότητα μέσω της καινοτομίας),

- έχοντας υπόψη την έκθεση της Επιτροπής Οικονομικής, Νομισματικής και Βιομηχανικής Πολιτικής (A4-0172/99),

Α. λαμβάνοντας υπόψη ότι το πρόβλημα της απασχόλησης, της ανταγωνιστικότητας της ευρωπαϊκής οικονομίας και ο ρόλος των νέων επιχειρηματικών πρωτοβουλιών (starters) (και των μικρομεσαίων επιχειρήσεων εν γένει) όσον αφορά τη δημιουργία θέσεων απασχόλησης έχει ήδη αποτελέσει αμέτρητες φορές αντικείμενο ανάλυσης[semigr ] ότι στους ευρύτερους επιχειρηματικούς κύκλους υπάρχει συναίνεση σχετικά με τις συστάσεις της BEST (task force για την απλούστευση του επιχειρηματικού περιβάλλοντος)[semigr ] ότι κατά συνέπεια, η προώθηση του επιχειρηματικού πνεύματος απαιτεί κοινή πολιτική δράση σε όλα τα επίπεδα -ήτοι σε επίπεδο Ευρώπης, κρατών μελών και περιφερειακών και τοπικών αρχών- στον οικονομικό, κοινωνικό και εκπαιδευτικό τομέα, καθώς και τη λήψη διαρθρωτικών μέτρων,

Β. λαμβάνοντας υπόψη ότι το επιχειρηματικό πνεύμα αποτελεί ένα από τους τέσσερις πυλώνες των κατευθυντηρίων γραμμών του Ευρωπαϊκού Συμβουλίου του Λουξεμβούργου για την απασχόληση (Νοέμβριος 1997) καθώς και ένα από τους πυλώνες της στρατηγικής του ΟΟΣΑ για την απασχόληση,

Γ. λαμβάνοντας υπόψη ότι το πολιτικό πρόγραμμα δράσης θα πρέπει να εφαρμοσθεί με συνεκτικό και συνεπή τρόπο, καθώς και ότι η Ευρωπαϊκή Επιτροπή οφείλει να διαδραματίσει σημαντικό ρόλο όσον αφορά την ανταλλαγή ορθών πρακτικών μεταξύ των κρατών μελών, με τη συμμετοχή των κοινωνικών εταίρων και των εκπαιδευτικών φορέων, καθώς και την εκπόνηση και εφαρμογή μέτρων,

Δ. λαμβάνοντας υπόψη ότι ένα σταθερό μακροοικονομικό περιβάλλον, μια υγιής δημοσιονομική κατάσταση, ένα σταθερό ευρώ και μια ορθώς λειτουργούσα εσωτερική αγορά είναι ουσιαστικής σημασίας για την προώθηση του επιχειρηματικού πνεύματος, αλλά ότι τα κράτη μέλη οφείλουν να προβούν με ταχύ ρυθμό στην ενσωμάτωση των κανόνων της εσωτερικής αγοράς, στο εσωτερικό τους δίκαιο,

Ε. λαμβάνοντας υπόψη ότι μια ισχυρή επιχειρηματική παιδεία, αποτελεσματικά συστήματα διαρκούς εκπαίδευσης και μετεκπαίδευσης, ανταποκρινόμενα στις ανάγκες των επιχειρήσεων, είναι ουσιαστικής σημασίας για τη μελλοντική ανταγωνιστικότητα της ευρωπαϊκής οικονομίας και την ανάπτυξη,

ΣΤ. λαμβάνοντας υπόψη ότι στην Ευρώπη εξακολουθούν να ευνοούνται υπερβολικά η ασφάλεια η σταθερότητα και η ισότητα αντί του επιχειρηματικού κινδύνου, της δημιουργικότητας και της καινοτομίας, καθώς και ότι στην Ευρώπη η πτώχευση εξακολουθεί να θεωρείται συχνά κοινωνικό στίγμα, ενώ στις Ηνωμένες Πολιτείες θεωρείται μέρος μιας διαδικασίας εκμάθησης,

Ζ. λαμβάνοντας υπόψη ότι η αλλαγή νοοτροπίας σε επίπεδο κράτους και δημοσίων διοικήσεων είναι τουλάχιστον εξίσου σημαντική όσο και η άρση των ρυθμιστικών εμποδίων ή η θέσπιση καλύτερης νομοθεσίας, και ότι οι κρατικές αρχές θα πρέπει να παρέχουν στους επιχειρηματίες τις υπηρεσίες υψηλού επιπέδου που αξίζουν,

Η. λαμβάνοντας υπόψη ότι για την αλλαγή της νοοτροπίας στα άτομα, σχετικά με την ανάληψη επιχειρηματικού κινδύνου, καθοριστικό ρόλο κατέχει το εκπαιδευτικό σύστημα,

Θ. λαμβάνοντας υπόψη ότι η προσέγγιση που έχει εξαγγείλει η Επιτροπή, όπου οι μικρές και μεσαίες επιχειρήσεις αποτελούν για την πολιτική τον κανόνα και όχι την εξαίρεση, πρέπει να υλοποιηθεί το ταχύτερο δυνατό και ότι τούτο αποτελεί θετική εξέλιξη που πρέπει να ακολουθήσουν τα κράτη μέλη,

Ι. λαμβάνοντας υπόψη ότι ένας από τους καλύτερους τρόπους υποστήριξης των επιχειρήσεων, είναι η απλούστευση του διοικητικού περιβάλλοντος και ότι τόσο τα κράτη μέλη όσο και οι περιφερειακές αρχές θα πρέπει να αναλάβουν δράση προς την κατεύθυνση αυτή, δεδομένου ότι το ετήσιο κόστος των διοικητικών διαδικασιών υπολογίζεται σε 200 εκατ. ευρώ ή 3% του συνολικού ΑΕΓχΠ,

ΙΑ. λαμβάνοντας υπόψη ότι όσο εξακολουθούν τα κράτη μέλη να μη λαμβάνουν τα αναγκαία δημοσιονομικά και νομικά μέτρα για την ενθάρρυνση της επένδυσης κεφαλαίων επιχειρηματικού κινδύνου δεν πρόκειται να αυξηθούν ικανοποιητικά οι δυνατότητες ανάπτυξης και δημιουργίας απασχόλησης των καινοτόμων επιχειρήσεων, των επιχειρηματικών πρωτοβουλιών και «spin-offs», καθώς και ότι τα φορολογικά καθεστώτα ευθύνονται κατά μεγάλο μέρος για την υποκεφαλαιοποίηση των ευρωπαϊκών επιχειρήσεων,

ΙΒ. λαμβάνοντας υπόψη ότι επιβάλλεται η ενθάρρυνση των συστημάτων EASDAQ, Euro.NM, Neuer Markt, NMAX και της αγοράς Εναλλακτικών Επενδύσεων, δεδομένου ότι αποτελούν μια διέξοδο για το κεφάλαιο επιχειρηματικού κινδύνου, καθώς και η απλοποίηση των κανόνων των ευρωπαϊκών χρηματιστηρίων υπέρ των μικρομεσαίων επιχειρήσεων,

ΙΓ. λαμβάνοντας υπόψη ότι τα συστήματα εγγυήσεως των δανείων αποτελούν σημαντικό μέσον για την κινητοποίηση της χρηματοδότησης μικρομεσαίων επιχειρήσεων,

ΙΔ. λαμβάνοντας υπόψη ότι η έλλειψη ελαστικότητας στην εργασία (ωράρια, όροι εργασίας, περιγραφή των καθηκόντων ...) περιορίζουν το επιχειρηματικό πνεύμα και ότι διάφορες δυνατότητες συμμετοχής στα κέρδη, εφόσον εμπίπτουν σε ευνοϊκό φορολογικό καθεστώς μπορούν να συμβάλλουν στη δημιουργία ελαστικότερων μορφών αμοιβής,

ΙΕ. λαμβάνοντας υπόψη ότι η αναπροσαρμογή των συστημάτων κοινωνικής ασφάλισης στα κράτη μέλη είναι μείζονος σημασίας, δεδομένου ότι συνεπάγονται μεγάλο άχθος για τις επιχειρήσεις,

ΙΣΤ. λαμβάνοντας υπόψη ότι θα πρέπει να ενθαρρυνθεί η συνεργασία μεταξύ μικρομεσαίων επιχειρήσεων, πανεπιστημίων, ερευνητικών ιδρυμάτων, ανωτάτων σχολών και μεγάλων επιχειρήσεων υπό τη μορφή «ομίλων» κατά τρόπον ώστε να μπορούν οι ΜΜΕ να κάνουν καλύτερη χρήση της έρευνας και της τεχνολογίας, και ιδιαιτέρως για την ανάπτυξη καινοτόμων προϊόντων,

ΙΖ. λαμβάνοντας υπόψη ότι ουσιαστικό καθήκον της Επιτροπής είναι να ελέγχει την τήρηση των συστάσεων και παράλληλα να διαπιστώνει και να διαδίδει τις ορθότερες πρακτικές,

ΙΗ. λαμβάνοντας υπόψη ότι οι εξαιρετικά περίπλοκες φορολογικές διατάξεις που ισχύουν σε ορισμένα κράτη μέλη δυσχεραίνουν την δημιουργία επιχειρήσεων και ότι, για το λόγο αυτό, απαιτείται επειγόντως η απλοποίηση αυτών των διατάξεων, αλλά και η σταθεροποίηση των φορολογικών συντελεστών σε χαμηλό επίπεδο,

1. χαιρετίζει το νεοσυσταθέν One Stop Internet Shop το οποίο απευθύνεται σε όλες τις επιχειρήσεις που επιθυμούν να συνάψουν συμφωνίες στο πλαίσιο της εσωτερικής αγοράς και το οποίο θα προσφέρει ευκολότερη πρόσβαση στην νομοθεσία της εσωτερικής αγοράς, τόσο σε ευρωπαϊκό όσο και σε εθνικό επίπεδο[semigr ]

2. επισημαίνει ότι η λήψη διαρθρωτικών μέτρων στην αγορά εργασίας αποτελεί πρωταρχική προϋπόθεση για την ενίσχυση του επιχειρηματικού πνεύματος και καλεί τα κράτη μέλη να λάβουν τα μέτρα αυτά το συντομότερο[semigr ]

3. εκφράζει την άποψη ότι παράλληλα με τον επαναπροσανατολισμό των σημερινών εκπαιδευτικών συστημάτων θα πρέπει να εξασφαλισθούν, σε στενή συνεργασία με τις επιχειρήσεις, και αποτελεσματικές δυνατότητες συμμετοχής των επιχειρήσεων σε επιμέρους φάσεις της επαγγελματικής κατάρτισης καθώς και στην εκπαίδευση του διδακτικού προσωπικού, και ότι η ιδέα του επιχειρηματικού πνεύματος θα πρέπει να εισχωρήσει σε όλα τα επίπεδα της εκπαίδευσης, ούτως ώστε να ενθαρρυνθεί το πνεύμα επιχειρηματικού κινδύνου[semigr ]

4. τονίζει ότι στην κοινωνία των πληροφοριών πρέπει να προωθηθεί η δια βίου επαγγελματική κατάρτιση και η μετάδοση γνώσεων και αξιών[semigr ] ζητεί επίσης να καταρτισθεί προς τον σκοπό αυτό στρατηγική για την προώθηση της μάθησης ως «απασχόλησης κατά τον ελεύθερο χρόνο»[semigr ]

5. εκφράζει την ικανοποίησή του για το γεγονός ότι η Επιτροπή, κατόπιν πρωτοβουλίας του ΕΚ, έχει δημιουργήσει ένα δίκτυο διοικητικής και οικονομικής εκπαίδευσης στην Ευρώπη (Business Education Network Europe - BENE)[semigr ]

6. καλεί τα κράτη μέλη να λάβουν μέτρα για την αναπροσαρμογή των συστημάτων κοινωνικής ασφάλισης και τη μείωση του μη μισθολογικού κόστους των εργαζομένων, καθότι συνεπάγονται μεγάλο άχθος για τις επιχειρήσεις[semigr ]

7. ζητεί με σθένος από τα κράτη μέλη να τηρήσουν εμπράκτως και να εφαρμόσουν την κοινοτική νομοθεσία σχετικά με την αμοιβαία αναγνώριση των διπλωμάτων[semigr ]

8. καλεί τα κράτη μέλη να ενθαρρύνουν τα ΜΜΕ στο να προβάλουν περισσότερο τη σημασία του επιχειρηματικού πνεύματος καθώς και την ανάπτυξη της χρηματιστηριακής παιδείας[semigr ]

9. καλεί την Επιτροπή να αναθεωρήσει την οδηγία 86/613/ΕΟΚ σχετικά με την εφαρμογή σε τομείς συμπεριλαμβανομένου και του γεωργικού της αρχής της ίσης μεταχείρισης των αυτοαπασχολουμένων ανδρών και γυναικών και την προστασία της μητρότητας, κατά τρόπον ώστε να βελτιωθεί το καθεστώς των συζύγων αυτοαπασχολουμένων ατόμων[semigr ]

10. εκφράζει την ικανοποίησή του για το πρόγραμμα SLIM (απλούστερη νομοθεσία για την εσωτερική αγορά) που έχει εν τω μεταξύ εισέλθει στο 4ο στάδιο της εφαρμογής του[semigr ]

11. πρεσβεύει την άποψη ότι οι νομοθετικές και κανονιστικές ρυθμίσεις, όπου αυτές κρίνονται αναγκαίες, θα πρέπει να είναι απλές, διαφανείς και πρακτικές καθώς και ότι τα δελτία επιπτώσεων στις επιχειρήσεις θα πρέπει να συνιστούν σημαντικό μέσον για την εκ των προτέρων αξιολόγηση της αναγκαιότητας και των επιπτώσεων οιασδήποτε νομοθετικής και κανονιστικής ρύθμισης, ενώ θα πρέπει να αποφεύγεται η υπερβολική επιβάρυνση των μικρομεσαίων επιχειρήσεων[semigr ] ότι τα αποτελέσματα του δελτίου επιπτώσεων στις επιχειρήσεις πρέπει να δημοσιεύονται και ότι τα κρατικά προγράμματα εξακολουθούν να υποβάλλονται σπανίως σε ανάλυση κόστους/ωφελειών[semigr ] καλεί την Επιτροπή να προβαίνει σε ακόμη πιο συστηματική διαβούλευση με τους επιχειρηματικούς κύκλους προτού να προβεί στη θέσπιση νέων ρυθμίσεων[semigr ]

12. ζητεί από το Συμβούλιο να καταλήξει ταχέως σε συμφωνία σχετικά με την θέσπιση απλού και διαφανούς οριστικού κοινοτικού συστήματος ΦΠΑ[semigr ]

13. ζητεί να αναπτυχθούν εναλλακτικές νομοθετικές διαδικασίες οι οποίες θα ελέγχουν κατά τρόπο αποφασιστικό τροποποιημένες ή νέες νομοθετικές ρυθμίσεις σε ένα περιορισμένο από άποψη χρόνου και περιεχομένου πεδίο εφαρμογής[semigr ]

14. υποστηρίζει σταθερά την πολιτική της άρσης των περιοριστικών ρυθμίσεων και της μείωσης της γραφειοκρατίας που επενεργεί ανασταλτικά στις επιχειρηματικές πρωτοβουλίες[semigr ] καλεί την Επιτροπή και τις κυβερνήσεις των κρατών μελών να αναθέσουν αντιστοίχως σε έναν Επίτροπο και Υπουργό ή Υφυπουργό το καθήκον της απλοποίησης των διοικητικών κανόνων και υποχρεώσεων[semigr ]

15. καλεί την Επιτροπή να απλοποιήσει τα τεχνικά πρότυπα, εφαρμόζοντας γενικά, ως πρώτο βήμα, την βασική αρχή της αμοιβαίας αναγνώρισης, επί παραδείγματι και για τα πιστοποιητικά τεχνικού ελέγχου, επιδιώκοντας παράλληλα την επίτευξη διαφανούς και εύληπτης ενοποίησης των προτύπων[semigr ]

16. επισημαίνει ότι οι κοινωνικοί εταίροι κατέχουν καθοριστικό ρόλο στον εντοπισμό των μέτρων που απαιτούνται στο επιχειρηματικό, κοινωνικό και εκπαιδευτικό επίπεδο για την προώθηση της επιχειρηματικότητας και ότι επιβάλλεται η διαβούλευση με τους κοινωνικούς εταίρους για το θέμα αυτό[semigr ]

17. υποστηρίζει την Ευρωπαϊκή Επιτροπή στην προσπάθειά της να διευκολύνει την πρόσβαση στη χρηματοδότηση (μέσω της πρωτοβουλίας για την ανάπτυξη και την απασχόληση, καθώς και των μετοχών κεφαλαίου εκκίνησης I-TEC και CREA), και επικροτεί την ανάπτυξη δικτύων των «επιχειρηματικών αγγέλων» (business angels)[semigr ] θεωρεί ότι το φορολογικό σύστημα δεν πρέπει να περιλαμβάνει δυσμενείς διακρίσεις κατά της άμεσης ιδιοκτησίας και καλεί τα κράτη μέλη να ενισχύσουν τα φορολογικά τους συστήματα κατά τρόπο ώστε να ενθαρρύνονται οι επενδύσεις με κεφάλαια κινδύνου, χωρίς στρέβλωση του ανταγωνισμού[semigr ]

18. προτείνει να αναπτυχθούν μέσα για την προώθηση και την διασφάλιση ευρωπαϊκών εξαγωγών, προκειμένου να προωθηθεί η ανταγωνιστικότητα των επιχειρήσεων της εσωτερικής αγοράς σε τρίτες χώρες και να αποφευχθούν στρεβλώσεις του ανταγωνισμού[semigr ]

19. επισημαίνει για άλλη μια φορά την ανάγκη για τα κράτη μέλη να άρουν όλους τους περιορισμούς όσον αφορά τις επενδύσεις των συνταξιοδοτικών ταμείων τα οποία αποτελούν σημαντικές πηγές κεφαλαίων επιχειρηματικού κινδύνου[semigr ]

20. εκφράζει την ικανοποίησή του για το γεγονός ότι η Επιτροπή, κατ' εφαρμογή των πορισμάτων του Ευρωπαϊκού Συμβουλίου της Βιέννης, δημοσίευσε πρόταση για την μείωση του ΦΠΑ σε υπηρεσίες με ένταση εργασίας και ζητεί από το Συμβούλιο να εγκρίνει ταχέως αυτήν την πρόταση[semigr ]

21. εκφράζει την ικανοποίησή του για το γεγονός ότι η τροποποίηση της οδηγίας 77/187/ΕΟΚ σχετικά με τις μεταβιβάσεις επιχειρήσεων (οδηγία περί κεκτημένων δικαιωμάτων) υπεγράφη από το Συμβούλιο αίροντας έτσι τη σύγχυση και την αβεβαιότητα όσον αφορά τις υποχρεώσεις και ενισχύοντας τη νομική ασφάλεια[semigr ] καλεί τα κράτη μέλη να λάβουν τα αναγκαία φορολογικά και νομικά μέτρα για τη βελτίωση των όρων μεταβίβασης επιχειρήσεων[semigr ]

22. κρίνει ότι οιαδήποτε ΜΜΕ θα πρέπει να μπορεί, σε όλα τα κράτη μέλη, να μετατρέπεται από προσωπική εταιρεία ή ατομική επιχείρηση σε ανώνυμη εταιρεία χωρίς να χρειάζεται προηγουμένως να διαλυθεί και ότι θα πρέπει να ενσωματωθεί σε όλες τις εθνικές νομοθεσίες η έννοια της «απλοποιημένης ΑΕ» ούτως ώστε να αποκτήσουν οι ΜΜΕ ευκολότερη πρόσβαση στην εν λόγω μορφή εταιρικής σχέσης[semigr ]

23. τάσσεται υπέρ της ταχείας θέσπισης ενός καθεστώτος ευρωπαϊκής εταιρείας[semigr ]

24. υποστηρίζει ότι πρέπει να δοθούν φορολογικά κίνητρα για την διαδοχή στην διεύθυνση των επιχειρήσεων και ζητεί να εξαλειφθούν τα γραφειοκρατικά εμπόδια κατά την μεταβίβαση επιχειρήσεων σε μέλη της οικογένειας[semigr ]

25. χαιρετίζει την πρωτοβουλία της Επιτροπής «όμιλοι - δικτύωση ως εργαλείο για τις ΜΜΕ για να βελτιώσουν την πρόσβασή τους στην ΕΤΑ» καθώς και τη δημιουργία «θερμοκηπίων» επιχειρήσεων και ενιαίων σημείων πληροφόρησης που θα βοηθούν τις ΜΜΕ προκειμένου να μετατρέψουν την καινοτομία σε εμπορική επιτυχία καθώς και τη δημιουργία υπηρεσίας για τη χρηματοδότηση της καινοτομίας (LIFT) για άτομα που συμμετέχουν σε έρευνα χρηματοδοτούμενη από την Κοινότητα[semigr ] συστήνει να χρησιμοποιηθούν τα πορίσματα των ερευνών για τους ομίλους και σε δραστηριότητες εξαγωγών εκτός της εσωτερικής αγοράς[semigr ]

26. καλεί τα κράτη μέλη να περιορίσουν το κόστος εγγραφής των επιχειρήσεων και να βοηθούν τους δυνάμει επιχειρηματίες στην εξεύρεση στρατηγικής για την προστασία της πνευματικής και βιομηχανικής ιδιοκτησίας[semigr ]

27. επισημαίνει ότι μία κοινωνία με περισσότερο επιχειρηματικό πνεύμα, στην οποία όλοι οι πολίτες, ο καθένας στο επίπεδό του, εργαζόμενοι και εργοδότες, κοινωνικοί εταίροι και δημόσιοι φορείς, θα δύνανται και θα οφείλουν να αναλαμβάνουν πλήρως την ευθύνη τους και δεν θα αναμένουν από «τους άλλους» να επιλύουν τα προβλήματά τους, αποτελεί έναν σημαντικό παράγοντα για την προώθηση του επιχειρηματικού πνεύματος στην Ευρώπη[semigr ]

28. εγκρίνει το πρόγραμμα δράσης εκφράζοντας την άποψη ότι η Επιτροπή και τα κράτη μέλη (σε συνεργασία με ενδεχόμενες περιφερειακές αρχές) -και εφόσον έχουν εγκρίνει τις συστάσεις- θα πρέπει να προτείνουν λογικά χρονοδιαγράμματα για την εκτέλεση των συστάσεων σε ευρωπαϊκό και εθνικό επίπεδο, καθώς και ότι θα πρέπει η Επιτροπή να υποβάλλει στο Συμβούλιο και το Ευρωπαϊκό Κοινοβούλιο ετήσια έκθεση σχετικά με τη σημειωθείσα πρόοδο και στη συνέχεια να αξιολογεί την πρόοδο αυτή σε συνεργασία με εκπροσώπους του επιχειρηματικού κλάδου και βάσει δεικτών επιδόσεων [semigr ]

29. αναθέτει στον Πρόεδρό του να διαβιβάσει το παρόν ψήφισμα στην Επιτροπή και το Συμβούλιο.